En lejlighed på Rughaven i Vejgaard er udbrændt søndag eftermiddag. Ved branden sprang lejlighedens beboer ned på gaden fra sin altan på første sal – et spring på cirka tre meter. Brandfolk blev tilkaldt til ejendommen omkring klokken 17, og da de ankom, havde resten af beboerne i ejendommen forladt bygningen. Det fortæller Nils Eltzholtz, der er indsatsleder ved Nordjyllands Beredskab i Aalborg. - Det var en voldsom brand. Lejligheden udbrændte totalt, men der var ikke sket brandspredning til de andre lejligheder, siger indsatslederen. Branden er opstået i lejlighedens soveværelse, og indtil videre er brandårsagen ukendt. Lejlighedens beboer kom ikke til skade ved springet fra altanen.

Opsummering:
En mand sprang tre meter ned fra sin altan, da der udbrød brand i hans lejlighed i Vejgaard.